钦定古今图书集成/理学汇编/学行典/第272卷 > 龚梴
## 钦定古今图书集成/理学汇编/学行典/第272卷 > 龚梴

按《武昌府志》：“龚梴，字仲长，生而颖异，弱冠即遍读子
史百家言，为文雄古高深，补博士弟子高等。时司徒
魏公说，武部郎马公天锦，皆推为畏友。梴绝意科名，
别有妙悟，于诸家诠解之外，筑室龙翔山，踞洼蹲石，
仰眺台上白云，怡然自适。有征文者，随应之，辄焚其
草，卧山房中，邑人士多从之问字。宪副魏公朴如御”
史，谢公师启，数数携具过访，留诗相赠。魏诗云：“鸣琴
一曲依流水，欹枕千峰散落霞。”谢诗云：“石上烟霞无
洒扫，沙边鸥鸟识行藏。”盖深羡其逸致，梴顾不一报
礼。识者拟之王无功云。